BEGRUNDELSE

BAGGRUND FOR FORSLAGET

1. De regler, der gælder for finansielle bidrag fra Den Europæiske Fond for Tilpasning til Globaliseringen (EGF), er fastsat i Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014 - 2020) og ophævelse af forordning (EF) nr. 1927/2006[1] ("EGF-forordningen").

2. De belgiske myndigheder har indsendt ansøgning EGF/2014/011 BE/Caterpillar om økonomisk EGF-støtte som følge af afskedigelser i Caterpillar Belgium S.A. i Belgien.

3. Efter en gennemgang af denne ansøgning har Kommissionen konkluderet i overensstemmelse med de gældende bestemmelser i EGF-forordningen, at betingelserne for økonomisk EGF-støtte er opfyldt.

RESUMÉ AF ANSØGNINGEN

EGF-ansøgning || EGF/2014/011 BE/Caterpillar

Medlemsstat || Belgien

Berørt(e) region(er) (på NUTS 2-niveau) || Hainaut (B32)

Dato for indgivelse af ansøgningen || 22.7.2014

Dato for kvittering for modtagelse af ansøgningen || 4.8.2014

Dato for anmodning om yderligere oplysninger || 24.7.2014

Frist for indsendelse af supplerende oplysninger || 16.9.2014

Frist for afslutningen af vurderingen || 9.12.2014

Interventionskriterium || EGF-forordningens artikel 4, stk. 1, litra a)

Hovedvirksomhed || Caterpillar Belgien S.A

Økonomisk(e) aktivitetssektor(er) (NACE rev. 2, hovedgruppe)[2]: || Hovedgruppe 28 ("Fremstilling af maskiner og udstyr i.a.n.")

Referenceperiode (fire måneder) || 1. januar 2014 – 30. april 2014

Antal afskedigelser eller ophør af selvstændiges aktivitet i referenceperioden (a) || 663

Antal afskedigelser eller ophør af selvstændiges aktivitet før eller efter referenceperioden (b) || 367

Samlet antal afskedigelser (a + b) || 1 030

Samlet anslået antal personer, der er tiltænkt støtte || 630

Budget til de individualiserede tilbud (EUR): || 1 964 713

EGF-implementeringsbudget[3] (EUR) || 73 378

Samlet budget (EUR) || 2 038 090

EGF-støtte (60 %) i EUR || 1 222 854

VURDERING AF ANSØGNINGEN

Procedure

4. De belgiske myndigheder indgav ansøgning EGF/2014/011 BE/Caterpillar den 22. juli 2014, dvs. inden for en periode på 12 uger fra den dato, hvor de interventionskriterier, der er nævnt nedenfor, var opfyldt. Kommissionen fremsendte et første sæt spørgsmål til de belgiske myndigheder den 24. juli 2014 og bekræftede modtagelsen af ansøgningen inden for to uger efter datoen for ansøgningens indgivelse, dvs. den 4. august 2014. Der blev indsendt yderligere oplysninger af medlemsstaten inden for seks uger efter datoen for anmodningen. Fristen på 12 uger efter modtagelsen af den fuldstændige ansøgning, inden for hvilken Kommissionen skal afslutte sin vurdering af, om ansøgningen opfylder betingelserne for at yde støtte, udløber den 9. december 2014.

Ansøgningens støtteberettigelse

Berørte virksomheder og støttemodtagere

5. Ansøgningen vedrører 1 030 arbejdstagere, som er blevet afskediget af Caterpillar Belgium S.A. Denne virksomhed var aktiv i den økonomiske sektor, som er klassificeret under hovedgruppe 28 ("Fremstilling af maskiner og udstyr i.a.n") i Nace. De afskedigelser, som den pågældende virksomhed har foretaget, er hovedsagelig lokaliseret i NUTS 2-regionen[4] Hainaut (BE32) i Belgien.

Interventionskriterier

6. De belgiske myndigheder indgav ansøgningen med henvisning til interventionskriteriet i EGF-forordningens artikel 4, stk. 1, litra a), som forudsætter mindst 500 afskedigelser af arbejdstagere eller ophør af selvstændiges aktivitet i en fire måneders referenceperiode i en virksomhed i en medlemsstat.

7. Referenceperioden på fire måneder løber fra den 1. januar 2014 til den 30. april 2014.

8. Ansøgningen vedrører 663 arbejdstagere, der er blevet afskediget[5] af virksomheden i referenceperioden på fire måneder.

Beregning af afskedigelser og aktivitetsophør

9. Afskedigelserne er beregnet som følger:

– 661 fra den dato, hvor arbejdsgiveren giver den enkelte arbejdstager meddelelse om afskedigelse eller opsigelse af arbejdstagerens ansættelseskontrakt,

– 2 fra den dato, hvor ansættelseskontrakten faktisk opsiges eller udløber.

Støtteberettigede modtagere

10. Ud over de allerede omhandlede arbejdstagere omfatter de støtteberettigede modtagere 367 arbejdstagere, der blev afskediget før referenceperioden på fire måneder. Disse arbejdstagere blev alle afskediget efter den generelle meddelelse om de planlagte afskedigelser den 28. februar 2013. Der kan etableres en klar årsagssammenhæng til den begivenhed, som udløste afskedigelserne i referenceperioden, da alle afskedigelser vedrører den samme nedskæringsproces.

11. Det samlede antal støtteberettigede modtagere er således på 1 030.

Sammenhæng mellem afskedigelserne og de gennemgribende strukturelle ændringer i verdenshandelsmønstrene, som kan tilskrives globaliseringen

12. Caterpillar er den førende i verden inden for fremstilling af maskiner og tilbehør, der er nødvendige for anlæggelse og drift af miner. Til støtte for, at der findes en sammenhæng mellem afskedigelserne og aktivitetsophøret og de gennemgribende strukturelle ændringer i verdenshandelsmønstrene, som kan tilskrives globaliseringen, fremfører Belgien, at Caterpillar er blevet stærkt påvirket af den faldende efterspørgsel efter denne type produkter i Europa, hvilket har ført til udflytning til tredjelande af betydelig produktionskapacitet. Caterpillars anlæg i Gosselies er specialiseret i at samle automobildele, fremstille komponenter, loddede samlinger og strukturer. Dens varer er udelukkende rettet mod de europæiske sektorer for bygge og anlæg samt minedrift. Denne situation medfører, at anlægget udsættes for ændringer, der er specifikke for disse sektorer, og det er desuden berørt af udsving i forbindelse med produktionsinput. Disse ændringer forekommer derfor både i tidligere og i efterfølgende produktionsled:

– Det tidligere produktionsled: Stål og metalprodukter i Europa har været udsat for intens konkurrence fra de nye vækstøkonomier, og årene 2009 til 2013 var kendetegnet ved en lang række lukninger i Unionen. Desuden steg de europæiske stålpriser kraftigt.

– Det efterfølgende produktionsled: De største kunder hos Caterpillar-koncernen er inden for bygge og anlæg samt minedrift. De særlige karakteristika ved disse sektorer på europæisk plan forklarer delvist den beslutning om omstrukturering vedrørende Gosselies-anlægget, nemlig de varige virkninger af krisen i 2009 inden for bygge og anlæg samt minedrift.

Disse tendenser har ført til faldende markedsandele for Caterpillars produktionsanlæg i Gosselies og til en faldende konkurrenceevne over for konkurrenterne i andre dele af verden.

13. Ifølge oplysninger fra de belgiske myndigheder er Caterpillars produktionsanlæg beliggende tæt på virksomhedens markeder, hvilket forklarer forbindelsen mellem de europæiske og globale markedsudviklinger og nedgangen i arbejdsstyrken på anlægget i Gosselies. Siden 2007 har Caterpillar-koncernen etableret fabriksanlæg i de nye vækstøkonomier i Asien og Latinamerika, og dens vækst er hovedsageligt knyttet til disse markeder. Navnlig Asiens andel af Caterpillars salg er mere end fordoblet mellem 2007 og 2013. Dette skal ses i relation til den samlede vækst i de asiatiske økonomier, især i Kina og Indien, og i bygge- og anlægsbranchen i disse lande. På den anden side er det vigtigste marked for Caterpillar Gosselies, Den Europæiske Union, afhængigt af offentlige og private investeringer i infrastruktur i Europa, der for nylig er blevet reduceret. Dette er med til at forklare, at en allerede faldende mængde af nye ordrer styrtdykkede med yderligere 40 % i 2011 ifølge de belgiske myndigheder.

14. Hidtil har sektoren for "Fremstilling af maskiner og udstyr i.a.n" været genstand for 12 EGF-ansøgninger, hvoraf 6 var baseret på handelsrelateret globalisering og 6 på den globale finansielle og økonomiske krise.

Begivenheder, der gav anledning til afskedigelserne og til aktivitetsophør

15. De begivenheder, der har givet anledning til afskedigelserne, er relateret til Caterpillars beslutning den 28. februar 2013 om at reducere sin produktion som følge af væsentligt højere produktionsomkostninger i Europa. Sammenlignet med andre anlæg er anlægget i Gosselies i Belgien mindre rentabelt, og det er nu billigere at importere til Europa fra Asien end at producere i Europa. Derfor udarbejdede virksomheden en forretningsplan for at reducere sine aktiviteter i Gosselies, hvilket har ført til tab af 1 030 arbejdspladser. Denne beslutning vil få en direkte negativ indvirkning på flere producenter i efterfølgende produktionsled, for hvem Caterpillar er den vigtigste leverandør.

Afskedigelsernes forventede virkning på økonomien på lokalt, regionalt og nationalt plan og på beskæftigelsen

16. Afskedigelserne hos Caterpillar udgør en stigning på 4 % i antallet af jobsøgende for Charleroi-regionen ifølge oplysninger fra april 2014. Men indskrænkningen af anlægget i Gosselies vil også føre til en række afskedigelser hos underleverandører i et omfang, der endnu ikke er kendt, fordi de fulde virkninger af indskrænkningerne på den lokale økonomi endnu ikke er tydelige. Den erhvervsaktive befolkning i Charleroi-regionen bestod i april 2014 af 218 817 personer, hvoraf 36 793 var ledige (17 %). Indskrænkningen af Caterpillars operationer i Gosselies vil i betydelig grad øge arbejdsløsheden (med et helt procentpoint) i Charleroi-regionen. Indskrænkningen af Caterpillars operationer i Vallonien skal ses i lyset af en meget vanskelig arbejdsmarkedssituation i regionen, som traditionelt set har været meget afhængig af industriproduktion. Hvis man betragter hele fremstillingssektoren for Charleroi-regionen, er beskæftigelsen faldet med 15,3 % mellem 2007 og 2012. I Vallonien har FOREM kunnet tilbyde 16 % færre jobmuligheder i 2013 i forhold til 2012, hvor man allerede oplevede en tilbagegang i jobmuligheder.

17. Mange af de arbejdsløse er lavtuddannede (59 % har ikke en uddannelse på gymnasialt niveau), og 43 % har været arbejdsløse i mere end 2 år. Beskæftigelsesfrekvensen i Charleroi på 52,26 % er også én af de laveste i Vallonien (56,75 % for hele regionen Vallonien).

18. Selv om antallet af virksomheder, der har indledt en kollektiv afskedigelsesprocedure i Belgien, var forholdsvis stabilt i 2012, dvs. under 100 mellem 2010 og 2012, steg antallet til 140 i 2013. Metalindustrien og metalforarbejdningsindustrien er blevet hårdest ramt og udgør tre fjerdedele af alle afskedigelser i 2013[6]. Navnlig Charleroi-regionen oplevede en stigning i antallet af konkurser, lukninger og omstrukturering, nemlig i alt 1 892 tabte arbejdspladser siden 2012.

Modtagere, der er tiltænkt støtte, og de foreslåede foranstaltninger

Modtagere, der er tiltænkt støtte

19. Det anslåede antal arbejdstagere, der er tiltænkt støtte, og som forventes at deltage i foranstaltningerne, er på 630. Fordelingen af de arbejdstagere, der er tiltænkt støtte, på køn, nationalitet og aldersgruppe er som følger:

Kategori || Antal modtagere, der er tiltænkt støtte

Køn: || Mænd: || 607 || (96 %)

|| Kvinder: || 23 || (4 %)

Statsborgerskab: || EU-borgere: || 630 || (100 %)

|| Ikke-EU-borgere || 0 || (0 %)

Aldersgruppe: || 15-24-årige: || 42 || (7 %)

|| 25-29-årige: || 64 || (10 %)

|| 30-54-årige: || 411 || (65 %)

|| 55-64-årige: || 113 || (18 %)

|| Over 64 år: || 0 || (0 %)

De foreslåede foranstaltningers støtteberettigelse

20. De individualiserede tilbud, der skal ydes til de afskedigede arbejdstagere, omfatter følgende foranstaltninger.

Genplacering:

– Støtte/vejledning/integration. Denne række tjenester er baseret på de normale aktiviteter, der udføres af genplaceringsenheden. Tjenesterne leveres af et team af FOREM-personale (projektleder, specialiserede rådgivere) i partnerskab med tidligere arbejdstagerrepræsentanter, der optræder som "socialledsagere" ("accompagnateurs sociaux"), og som skal tilskynde arbejdstagerne til at deltage i tiltagene og hjælpe dem med administrative procedurer. For at lette kontakten mellem arbejdstagerne udbydes tjenesterne til alle afskedigede arbejdstagere i særlige lokaler. Tjenesterne omfatter tre former for aktiviteter: i) kollektive oplysninger om jobsøgningsteknikker (udfærdigelse af et CV og en ansøgning, anvendelse af webressourcer osv.), forklaringer om arbejdsmarkedsregler (genplacering, ledighed, beskæftigelseskontrakt, pension), oplysningsaktiviteter om diskriminering, præsentation af erhverv og sektorer med potentiale osv.), ii) individuelle interview med en rådgiver fra FOREM (kortlægning af færdigheder, karriereforløb, vejledning om uddannelse osv.), iii) fri og åben adgang til jobsøgningsværktøjer (IT-udstyr med internet­forbindelse, telefon, særlig dokumentation osv.). Dette tiltag omfatter alle 630 arbejdstagere, der er tiltænkt støtte, med en maksimal varighed på 24 måneder.

– Lette jobsøgningen. FOREM gennemfører også specifikke aktiviteter med henblik på at fremme jobsøgning og overvinde vanskeligheder i genplaceringsprocessen. Det omfatter møder mellem de afskedigede arbejdstagere og potentielle arbejdsgivere (jobmatchning), virksomhedsbesøg, møder med rekrutteringsvirksomheder som forberedelse til jobinterview og udveksling af erfaringer med andre arbejdstagere, der allerede har gennemgået en omskoling eller har fundet et job efter en kollektiv afskedigelse.

Efteruddannelse og omskoling:

– Integreret uddannelse: Forskellige typer af erhvervsuddannelseskurser vil kunne tilbydes (afhængigt af kursustypen) enten af FOREM eller af kompetencecentrene eller af IFAPME. Som et første skridt vil FOREM-personalet bistå den enkelte deltager med at definere dennes arbejdsrelaterede mål og vejlede den enkelte i retning af et af de tre efteruddannelsesmoduler. Arbejdstagere, som kan omskoles til et erhverv svarende til det, de havde hos Caterpillar, kan enten følge et bestemt eller specialiseret modul (40 timer) med henblik på at tilpasse deres kompetencer og ajourføre disse eller et supplerende kursus, der fører til nye kvalifikationer (320 timer), hvilket vil gøre det muligt for arbejdstagerne at søge job inden for et nyt erhverv i industrisektoren. For omskoling til en helt anden aktivitetssektor vil arbejdstagerne kunne følge et erhvervsrelateret kursus (i gennemsnit 960 timer) med henblik på at erhverve de kompetencer, der kræves til dette erhverv. Ved afslutningen af hvert enkelt efteruddannelsesmodul kan nye kvalifikationer vurderes og dokumenteres. Afhængigt af uddannelsestype og kompetence­områder vil deltagerne få tildelt enten en formel certificering af færdigheder (dvs. et kompetencebevis), et tilstedeværelsesbevis (for kompetencer eller erhverv, hvor der ikke findes et formelt bevis) eller en validering af færdigheder (f.eks. for færdigheder og kompetencer, der er opnået uden for de formelle uddannelser). Den formelle certificering af færdigheder finder sted via færdighedstest, som fører til tildeling af et "certifikat for færdigheder erhvervet gennem uddannelse" (Certificat des Compétences Acquises en Formation – CECAF). Valideringen af færdigheder sker via færdighedstest, som fører til tildeling af et kompetencebevis (titres de compétences).

– Videregivelse af erfaringer: Erfarne arbejdstagere kan forbedre deres færdigheder og knowhow ved at blive lærere eller undervisere inden for teknisk uddannelse. Et specifikt oplysnings- og uddannelsesforberedende modul vil blive udviklet af FOREM og af sammenslutningerne for de forskellige grene inden for teknisk uddannelse med henblik på at tilskynde bestemte arbejdstagere til at uddanne sig som undervisere inden for erhvervsuddannelse. Modulet vil omfatte særlige oplysninger, teknisk støtte, møder med fagfolk og besøg på stedet. Modulet varer otte uger og henvender sig til ca. 10 arbejdstagere.

Fremme af iværksætteri:

– Støtte til virksomhedsetablering: Arbejdstagere, som overvejer at starte deres egen virksomhed, vil få vejledning og støtte fra en rådgiver fra FOREM inden for virksomhedsetablering. Denne støtte omfatter to hovedaktiviteter: i) kollektive informationsmøder, der skal sætte fokus på mulighederne for etablering af virksomheder, tilvejebringe oplysninger om juridiske aspekter og tiltag, der skal støtte virksomhedsetableringen, ii) individuelle interview med interesserede arbejdstagere for at gennemgå deres projekt og formidle kontakt til virksomhedsstøtteorganisationer og serviceudbydere. Rådgiveren arbejder tæt sammen med genplaceringstjenesterne for at bistå arbejdstagere med deres erhvervsprojekter. Ca. 50 personer ventes at deltage i informationsmøderne, og ca. 15 vil deltage i interviewene og i de opfølgende aktiviteter.

– Støtte til kollektive projekter: Arbejdstagere, der sammen måtte overveje at oprette en erhvervsdrivende virksomhed som en gruppe, vil få vejledning og støtte af et specialiseret konsulentfirma (udvalgt gennem et udbud) og af genplaceringstjenesten. Denne støtte omfatter oplysningsaktiviteter om iværksættelse og grundlæggende ledelseskvalifikationer samt rådgivning om, hvordan man opretter en virksomhed (f.eks. udarbejdelse af en forretningsplan og af juridiske statutter, markedsføring osv.). Der kan ydes tilskud til etableringsomkostningerne for sådanne erhvervsprojekter. Arbejdstagerne skal indsende en ansøgning, der beskriver projektet (f.eks. arbejdstageres kvalifikationer og erfaring, gennemførlighedsundersøgelse, finansiel analyse, markedspotentiale, vækstmuligheder, samfundsøkonomiske fordele osv.). Støtteudvalget for genetableringstjenesten, som består af repræsentanter for arbejdsgiveren, fagforeningerne og FOREM, vurderer ansøgningen og beslutter, om der ydes tilskud. Hver arbejdstager, der er involveret i projektet, kan modtage et tilskud på 5 000 EUR (med midler, der stammer fra alle de deltagende arbejdstagere). Tilskuddene kan anvendes til at dække indkøb af udstyr, varer, reklame, rådgivning, uddannelse osv. Konsulentfirmaet forvalter tilskuddene og rapporterer til FOREM om brugen af udgifter (fakturaer og dokumentation). Det forventes, at ca. 80 arbejdstagere vil deltage i denne foranstaltning, og der kan tildeles 5 tilskud til arbejdstagere.

21. De foreslåede aktioner, som her er beskrevet, udgør aktive arbejdsmarkedsforanstaltninger, som falder ind under de støtteberettigede foranstaltninger, der er fastlagt i EGF-forordningens artikel 7. Disse foranstaltninger erstatter ikke passive socialsikringsforanstaltninger.

22. De belgiske myndigheder har leveret de ønskede oplysninger om foranstaltninger, der er obligatoriske for den berørte virksomhed i medfør af national lov eller kollektive overenskomster. De har bekræftet, at den økonomiske EGF-støtte ikke erstatter sådanne foranstaltninger.

Budgetoverslag

23. De anslåede samlede omkostninger er på 2 038 090 EUR og omfatter udgifterne til de individualiserede tilbud på 1 964 713 EUR samt udgifter til forberedelse, forvaltning, oplysning, offentlig omtale, kontrol- og rapporteringsaktiviteter på 73 378 EUR.

24. Der anmodes om økonomisk EGF-støtte på i alt 1 222 854 EUR (60 % af de samlede omkostninger).

Foranstaltninger || Forventet antal deltagere || Anslåede omkostninger pr. deltager (i EUR)* || Samlede anslåede omkostninger (i EUR)*

Individualiserede tilbud (foranstaltninger i henhold til EGF-forordningens artikel 7, stk. 1, litra a) og c))

Genplacering: (Orientation professionnelle) - støtte/vejledning/integration (Reconversion/Insertion) - Lette jobsøgningen (Dynamisation de la recherche d’emploi) || 630 150 || 2 167 300 || 1 365 313 45 000

Efteruddannelse og omskoling: (Formations) - Integreret uddannelse: (Formations intégrées) - Overførsel af erfaringer: (Transmission d'expérience) || 210 10 || 2 030 300 || 426 400 3 000

Fremme af iværksætteri: (Aide à la création d'emploi) - støtte til virksomhedsetablering (Autocréation d'emploi individuelle) - støtte til kollektive projekter: (Soutien à l'emergence de projets colletifs) || 50 80 || 900 1 000 || 45 000 80 000

Subtotal (a): || – || 1 964 713

(100,0 %)

Tilskud og incitamenter (foranstaltninger i henhold til EGF-forordningens artikel 7, stk. 1, litra b)

|| Subtotal (b): || – || 0

|| (0,0 %)

Foranstaltninger i henhold til EGF-forordningens artikel 7, stk. 4

1. Forberedende aktiviteter, forvaltning, kontrol og rapportering || – || 29 578

2. Oplysning og offentlig omtale || – || 43 800

Subtotal (c): || – || 73 378

(3,6 %)

Samlede omkostninger (a + b + c): || – || 2 038 090

EGF-støtte (60 % af de samlede omkostninger) || – || 1 222 854

*Afrundede tal

25. De belgiske myndigheder har bekræftet, at investeringsomkostningerne til selvstændig virksomhed, nystartede virksomheder og medarbejderovertagelser ikke vil overstige 15 000 EUR pr. støttemodtager.

Periode for udgifternes støtteberettigelse

26. De belgiske myndigheder begyndte den 1. april 2014 at yde individualiserede tilbud til de modtagere, der var tiltænkt støtte. Udgifterne til de foranstaltninger, der er omhandlet i punkt 20, skal derfor være støtteberettigede til økonomisk EGF-støtte fra den 1. april 2014 til den 22. juli 2016.

27. De belgiske myndigheder påtog sig den administrative udgift til gennemførelse af EGF den 1. januar 2014. Udgifterne til det forberedende arbejde, forvaltning, oplysning, offentlig omtale og kontrol- og rapporteringsaktiviteter skal derfor være støtteberettigede til økonomisk EGF-støtte fra den 1. januar 2014 til den 22. januar 2017.

Komplementaritet med de foranstaltninger, der finansieres af nationale midler eller EU-midler

28. Kilderne til den nationale forfinansiering eller medfinansiering er følgende: De foranstaltninger, der gennemføres, forfinansieres af FOREM. Genplaceringstjenesterne, uddannelsen gennem FOREM og dets partnere medfinansieres af regionen Vallonien.

29. De belgiske myndigheder har anført, at de ovenfor beskrevne foranstaltninger, der modtager økonomisk EGF-støtte, ikke også samtidig modtager støtte fra andre af Unionens finansielle instrumenter. Finansiel støtte fra ESF er tidligere blevet tildelt til et projekt (EnTrain – En Transition-Reconversion-Accompagnement), der havde til formål at udvikle pædagogiske metoder for omplaceringsinstanser generelt. Resultaterne af dette projekt forventes at vise sig nyttige ved gennemførelsen af de planlagte foranstaltninger.

Fremgangsmåder ved høringen af de personer, der er tiltænkt støtte, eller disses repræsentanter eller arbejdsmarkedets parter samt lokale og regionale myndigheder

30. De belgiske myndigheder har tilkendegivet, at den samordnede pakke af individualiserede tilbud er blevet udarbejdet i samråd med de modtagere, der var tiltænkt støtte, og arbejdsmarkedets parter.

31. Foranstaltningerne er resultatet af mange drøftelser og forberedende møder, der er afholdt mellem februar 2014 og juni 2014, mellem de forskellige involverede arbejdsmarkedsparter.

32. Genplaceringstjenesten (cellule de reconversion) blev specifikt oprettet som en del af de juridiske forpligtelser, der er knyttet til proceduren for kollektive afskedigelser. Genplaceringstjenesten administreres af en komité, som består af repræsentanter for de vallonske offentlige tjenester med ansvar for beskæftigelse, uddannelse, FOREM, fagforeninger og sektorbaserede erhvervs­uddannelsesinstitutioner.

Forvaltnings- og kontrolsystemer

33. Ansøgningen indeholder en detaljeret beskrivelse af forvaltnings- og kontrolsystemerne og fastlægger de involverede organers ansvarsområder. Et styringsudvalg bestående af alle de organisationer, der er involveret i gennemførelsen af EGF-foranstaltningerne, sikrer den overordnede opfølgning og koordinering. Den økonomiske EGF-støtte vil blive forvaltet og kontrolleret af de samme organer som for Den Europæiske Socialfond. En enhed inden for ESF-agenturet for føderationen Vallonien-Bruxelles (tidligere det franske fællesskab i Belgien) vil fungere som forvaltningsmyndighed, og en anden separat enhed inden for ESF-agenturet vil fungere som betalingsmyndighed. Generalsekretariatet for føderationen Vallonien-Bruxelles vil optræde som attesteringsmyndighed, og FOREM vil fungere som bemyndiget organ.

Tilsagn afgivet af den pågældende medlemsstat

34. De belgiske myndigheder har givet alle nødvendige garantier med hensyn til følgende:

– Principperne om ligebehandling og ikke-forskelsbehandling overholdes i forbindelse med adgang til de foreslåede foranstaltninger og deres gennemførelse.

– Kravene i den nationale lovgivning og i EU-lovgivningen vedrørende kollektiv afskedigelse er blevet overholdt.

– Hvis den virksomhed, som gennemfører afskedigelser, har fortsat sine aktiviteter efter afskedigelserne, skal den have opfyldt sine lovmæssige forpligtelser i forbindelse med afskedigelserne og have sørget for sine arbejdstagere i overensstemmelse hermed.

– De foreslåede foranstaltninger modtager ikke finansiel støtte fra andre EU-fonde eller fra finansielle instrumenter, og dobbeltfinansiering vil blive forhindret.

– De foreslåede foranstaltninger supplerer de foranstaltninger, der finansieres af strukturfondene.

– Den økonomiske EGF-støtte overholder de proceduremæssige og materielle EU-bestemmelser om statsstøtte.

VIRKNINGER FOR BUDGETTET

Budgetforslag

35. EGF må ikke overstige et maksimalt årligt beløb på 150 mio. EUR (2011-priser), jf. artikel 12 i Rådets forordning (EU, Euratom) nr. 1311/2013 af 2. december 2013 om fastlæggelse af den flerårige finansielle ramme for årene 2014-2020[7].

36. Efter at have gennemgået ansøgningen for så vidt angår de betingelser, der er fastsat i EGF-forordningens artikel 13, stk. 1, og under hensyntagen til antallet af modtagere, der er tiltænkt støtte, de foreslåede foranstaltninger og de forventede omkostninger, foreslår Kommissionen at mobilisere EGF til et beløb på 1 222 854 EUR, hvilket svarer til 60 % af de samlede omkostninger ved de foreslåede foranstaltninger, for at kunne yde økonomisk støtte til ansøgningen.

37. Den foreslåede afgørelse om at mobilisere EGF vil blive truffet i fællesskab af Europa-Parlamentet og Rådet, jf. punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[8].

Tilhørende retsakter

38. Samtidig med at Kommissionen forelægger dette forslag til en afgørelse om at mobilisere EGF, forelægger den et forslag for Europa-Parlamentet og Rådet om overførsel til de relevante budgetposter af et beløb på 1 222 854 EUR.

39. Samtidig med at Kommissionen vedtager dette forslag til en afgørelse om at mobilisere EGF, vedtager Kommissionen ved en gennemførelsesretsakt en afgørelse om økonomisk støtte, der træder i kraft den dag, hvor Europa-Parlamentet og Rådet vedtager den foreslåede afgørelse om at mobilisere EGF.

Forslag til

EUROPA-PARLAMENTETS OG RÅDETS AFGØRELSE

om mobilisering af Den Europæiske Fond for Tilpasning til Globaliseringen i henhold til punkt 13 i den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning (ansøgning EGF/2014/011 BE/Caterpillar)

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1309/2013 af 17. december 2013 om Den Europæiske Fond for Tilpasning til Globaliseringen (2014 – 2020) og ophævelse af forordning (EF) nr. 1927/2006[9], særlig artikel 15, stk. 4,

under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, om samarbejde på budgetområdet og om forsvarlig økonomisk forvaltning[10], særlig punkt 13,

under henvisning til forslag fra Europa-Kommissionen, og

ud fra følgende betragtninger:

(1) Den Europæiske Fond for Tilpasning til Globaliseringen (EGF) blev oprettet med henblik på at yde støtte til arbejdstagere, der er blevet afskediget, og selvstændige erhvervsdrivende, hvis aktivitet er ophørt som følge af gennemgribende strukturelle ændringer i verdenshandelsmønstrene, der kan tilskrives globaliseringen, som følge af en fortsættelse af den internationale finansielle og økonomiske krise som omhandlet i forordning (EF) nr. 546/2009[11], eller som følge af en ny global finansiel og økonomisk krise, og hjælpe disse med at vende tilbage til arbejdsmarkedet.

(2) EGF må ikke overstige et årligt beløb på 150 mio. EUR (i 2011-priser), jf. artikel 12 i Rådets forordning (EU, Euratom) nr. 1311/2013.

(3) Belgien indgav den 22. juli 2014 en ansøgning om mobilisering af EGF i forbindelse med afskedigelser[12] i Caterpillar Belgium S.A. i Grækenland og supplerede den med yderligere oplysninger, jf. artikel 8, stk. 3, i forordning (EU) nr. 1309/2013. Ansøgningen opfylder kravene til fastlæggelse af størrelsen på et støttebeløb fra EGF, jf. artikel 13 i forordning (EU) nr. 1309/2013.

(4) Som følge af Belgiens ansøgning bør EGF derfor mobiliseres til at yde en økonomisk støtte på 1 222 854 EUR —

VEDTAGET DENNE AFGØRELSE:

Artikel 1

Inden for rammerne af Den Europæiske Unions almindelige budget for regnskabsåret 2015 stilles der et beløb til rådighed fra EGF på 1 222 854 EUR i forpligtelses- og betalingsbevillinger.

Artikel 2

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Europa-Parlamentets vegne På Rådets vegne

Formand Formand

[1] EUT L 347 af 20.12.2013, s. 855.

[2] Europa-Parlamentets og Rådets forordning (EF) nr. 1893/2006 af 20. december 2006 om oprettelse af den statistiske nomenklatur for økonomiske aktiviteter NACE rev. 2 og om ændring af Rådets forordning (EØF) nr. 3037/90 og visse EF-forordninger om bestemte statistiske områder (EUT L 393 af 30.12.2006, s. 1).

[3] I overensstemmelse med artikel 7, stk. 4, i forordning (EU) nr. 1309/2013.

[4] Kommissionens forordning (EU) nr. 1046/2012 af 8. november 2012 om gennemførelse af Europa-Parlamentets og Rådets forordning (EF) nr. 1059/2003 om indførelse af en fælles nomenklatur for regionale enheder (NUTS) for så vidt angår indberetningen af tidsrækker for den nye regionale opdeling (EUT L 310 af 9.11.2012, s. 34).

[5] Jf. EGF-forordningens artikel 3, litra a).

[6] Kilde: Belgiens Nationalbank, rapport for 2013

[7] EUT L 347 af 20.12.2013, s. 884.

[8] EUT C 373 af 20.12.2013, s. 1.

[9] EUT L 347 af 20.12.2013, s. 855.

[10] EUT C 373 af 20.12.2013, s. 1.

[11] EUT L 167 af 29.6.2009, s. 26.

[12] Jf. EGF-forordningens artikel 3, litra a).